Oorvol taxi's sal boete kry, passasiers moet aflaai | Netwerk24
Deur Bonolo Selebano 29 Junie 2020 22:15
’n Taxi by die Wanderers-taxistaanplek in Johannesburg wat op nog passasiers wag. Foto: Felix Dlangamandla
Boetes, of die summiere aflaai van oortollige passasiers.
Dit is waarmee die Tshwane- en Johannesburgse metropolisie Maandag gedreig het ná taxiverenigings se direktief aan operateurs om hul taxi’s vol te laai.
Kragtens vlak 3 van die inperking mag taxi’s net 70% vol wees.
Wayne Minnaar, woordvoerder van die Johannesburgse metropolisie (JMPD), sê taxi’s wat meer passasiers vervoer as wat die regulasies toelaat, sal afgetrek word en sal oortollige passasiers moet aflaai.
Op die vraag of taxi’s geskut sal word, sê Minnaar: “Nee, ons wag nog op opdragte van die minister van polisie.”
Fikile Mbalula, minister van vervoer, het Maandag gesê hy wil nie met taxiverenigings in ’n “oorlog” betrokke raak nie.
Mbalula sê die regering sal die huidige regulasies vir vlak 3 hersien.
Taxi-operateurs by die Wanderers-taxistaanplek in Johannesburg. Foto: Felix Dlangamandla
Passasiers in ’n taxi by die Noord-taxistaanplek in Johannesburg. Foto: Felix Dlangamandla
Taxiverenigings het verlede week gesê hulle sal die regulasies verontagsaam nadat hulle ’n dooiepunt met die regering oor die Covid-19-hulpfonds bereik het.
Die verenigings sê die regering se voorgestelde verligtingspakket van R1,1 miljard is onvoldoende om die taxibedryf teen die ekonomiese storm te buffer wat deur die pandemie veroorsaak is.
Isaac Mahamba, woordvoerder van die Tshwane-metropolisie, sê hulle sal in dié stadium slegs boetes aan operateurs uitreik wat die regulasies oortree en taxi’s vol laai.
“Ons het opgelet dat daar taxi’s is wat die reëls oortree en hulle is ’n boete opgelê omdat hulle oorlaai was, maar daar is ook taxi’s wat gehoorsaam is en daarom sal ons voortgaan om die wet toe te pas en boetes uit te reik,” sê Mahamba.
News24 het Maandag berig by die Bree-taxistaanplek in Johannesburg en by die Bosman-taxistaanplek in Tshwane is die inperkingsregulasies vir die taxibedryf blatant geïgnoreer.
Die Suid-Afrikaanse nasionale taxiraad (Santaco) en Mbalula het Maandagaand vergader en kon nie vir kommentaar bereik word nie.
Meer oor: Santaco | Fikile Mbalula | Wayne Minnaar | Isaac Mahamba | Maatreëls | Oorlaai | Tshwane-Metropolisie | Inperking | Taxi's | Johannesburgse Metropolisie